
Saksopplysninger:
LJB AS søkjer på vegne av grunneigarane om løyve til å omdisponere 155 m2 dyrkbar jord på gnr 60 bnr 126 ifm oppføring av tilbygg til eksisterande fritidbustad og nytt infiltrasjonsanlegg for avløpsvatn. Åtkomst via eksisterande bilveg heilt fram.

Eigedomen er ei tomt for fritidsbustad på 2,9 da oppretta i 1957, den ligg i område som i kommunedelplan Geilo er synt som landbruks-, natur- og friluftsområde (LNF) der det er opna for spreidde fritidsbustadar. Alt areal på tomta er kartlagt som anna fastmark som er dyrkbar.

I området eigedomen ligg i er det i 2023 kartlagt naturtype seminaturell eng – naturbeitemark på Åkerstølen og omegn, med moderat tilstand pga attgroing som kjem av mindre husdyr på beite i området enn før. Utskrift frå Naturbase-NIN er vedlagt.

Lovgrunnlag:
Grunnlaget for handsaming av søknaden er Lov om jord (jordlova) LOV 1995-05-12 nr 23.

I jordlova § 9 står det:
«Dyrka jord må ikkje brukast til føremål som ikkje tek sikte på jordbruksproduksjon.
Dyrkbar jord må ikkje disponerast slik at ho ikkje vert eigna til jordbruksproduksjon i framtida.
Departementet kan i særlege høve gi dispensasjon dersom det etter ei samla vurdering av
tilhøva finn at jordbruksinteressene bør vika.
Ved avgjerd skal det mellom anna takast omsyn til godkjende planar etter plan- og bygningslova, drifts- eller miljømessige ulemper for landbruket i området, kulturlandskapet og det samfunnsgagnet ei omdisponering vil gi. Det skal òg takast omsyn til om arealet kan førast attende til jordbruksproduksjon. Det kan krevjast lagt fram alternative løysingar.
Samtykke til omdisponering kan givast på slike vilkår som er nødvendige av omsyn til dei
føremåla lova skal fremja.
Dispensasjonen fell bort dersom arbeid for å nytta jorda til det aktuelle føremålet ikkje er sett igang innan tre år etter at vedtaket er gjort.
Departementet kan påby at ulovlege anlegg eller byggverk vert tekne bort.»

Vurdering:
I gjeldande rundskriv frå Landbruks- og matdepartementet om jordlova står det at «føremålet med forbodet mot omdisponering er å verne produktive areal og jordsmonnet, bidra til å sikre at det grunnleggjande føremålet for jordvernet vert ivareteke og for å sikre areal for matproduksjon for framtidige generasjoner».

Vidare i rundskrivet vert det synt til rettleiaren «Nasjonale forventninger til regional og
kommunal planlegging» der det er signalisert at ”fylkeskommunene og kommunene tar hensyn til landbruksarealer og kulturlandskapet, og bidrar til at de nasjonale jordvernmålene nås ved å begrense omdisponering av de mest verdifulle jordressursene og redusere oppsplitting av viktige arealer.”

Oppføring tilbygg som er større enn eksisterande fritidsbustad og nytt avløpsanlegg ifm dette tiltaket krev løyve etter plan- og bygningslova, men krev også godkjenning av omdisponering jf. jordlova § 9, fordi ein skal byggje på dyrkbar jord.

Jordlova § 9 og LMD sitt gjeldande rundskriv nemner at følgjande skal vurderast ved søknad om omdisponering av jordbruksareal:

Godkjende planar etter plan- og bygningslova:
Eigedomen ligg i LNF område der jordlova skal gjelde, sjølv om det er opna for spreidde fritidsbustader. Utgangspunktet er dermed at det er landbruk som skal ha fortrinnsrett i slike
område, og at det ikkje skal oppførast bygg som ikkje er direkte knytt til landbruk. Det er ikkje utan vidare opna for å utvide fritidsbustader kor mykje ein vil.

Drifts- eller miljømessige ulemper for landbruket i området:
Det er tale om omdisponering av 155 m2 dyrkbar jord, like nord for eksisterande våningshus. Noko ligg inntil eksisterande bygg og på opparbeida uteareal og noko ligg litt unna (infiltrasjonsanlegg). Det vert noko drifts og miljømessige ulemper for landbruket ved at dyrkbar jord vert bygd ned. Dette er likevel på ei fritidstomt, som i tillegg ligg langt unna jordbruksareal på landbrukseigedom. I nærområdet er det ein aktiv støl med mjølkeproduksjon og kyr /storfe på beite i området rundt, samt nokre andre stølar der det er slått og noko beite for storfe og tidvis sau. Det er også ein del sau på utmarksbeite i området.

Kulturlandskapet:
Området er i dag eit opent kulturlandskap med dyrka jord, innmarksbeite på stølsvollane like ved, men ein del attgroing pga mindre husdyr på beite enn før. Tiltaket endrar ikkje kulturlandskapet mykje, fordi det ligg utanfor stølsgrenda i Havsdalen. Likevel er det noko ein bør vurdere i byggesaka om tilbygget er så stort at det pregar kulturlandskap og omgivelsane i for stor grad.

Samfunnsgagnet:
Stortinget har vedteke mål om jordvern skal ha høg prioritet, og det er dermed viktig å sikre at dyrka jord og dyrkbar jord med god arrondering vert nytta til jordbruksproduksjon og ikkje anna. Det ligg ikkje føre noko samfunnsgagn ved dette tiltaket, det er private ønskje om meir plass til t.d. overnatting som ligg bak. Ein kan heller ikkje leggje vekt på at infiltrasjonsanlegg fører til betre handtering av avløpsvatn, fordi mengda aukar pga utbygginga.

Konklusjon:
Det er ikkje noko som tilseier at det ligg føre samfunnsgagn ved tiltaket, fordi dette er reint private ønskje om utbygging i eit LNF område. Samstundes er det lite som tilseier at tiltaket fører til vesentlege drifts- eller miljømessige ulemper for landbruket i området eller at arealressursane vert svekka i vesentleg grad.

Naturtypekartlegginga frå 2023 er ei områdekartlegging som gjeld området under eitt. Dette tiltaket vil ikkje verke direkte negativt ift dette. Tiltaket fører ikkje til at dei omsyn naturmangfaldlova § 8-12 skal ivareta vert sett til side.

På grunnlag av ei samla vurdering finn ein at dei omsyn som jordlova § 9 skal ivareta ikkje vert vesentleg sett til side. Løyve til omdisponering kan derfor gis som omsøkt.

Ein understrekar at dette berre er løyve til omdisponering av dyrka jord jf jordlova § 9. For utføring av tiltaket må ein avvente løyve til dispensasjon og igangsetting etter plan- og bygningslova.

Vedtak:
Hol kommune gir med heimel i jordlova § 9 løyve til omdisponering av inntil 155 m2 dyrkbar jord på gnr 60 bnr 126, med føremål tilbygg til eksisterande fritidsbustad og nytt infiltrasjonsanlegg for avløpsvatn. Omdisponering fører ikkje til vesentlege miljø- eller driftsulemper for landbruket eller svekker ikkje arealressursane i vesentleg grad.

Tiltaket fører ikkje til at dei omsyn naturmangfaldlova § 8-12 skal ivareta vert sett til side.

Høve til å klage 
Vedtaket kan klagast på til statsforvaltaren i Østfold, Buskerud, Oslo og Akershus. Klagefristen er 3 veker, rekna frå den dagen vedtaket kom fram. Klage vert å sende til Hol kommune, Ålmannvegen 8, 3576 HOL. Eit søksmål eller erstatningskrav kan ikkje fremjast utan at klageretten er nytta, jf. forvaltingslova § 27b.

De må opplyse kva for vedtak de klager på, endringar de ynskjer, og dei grunnar klagen støttar seg på. Klagen må vera underskriven. De vert og bede om å opplyse når vedtaket vart motteke, om det er uklart om klagefristen har gått ut.

Sjølv om det er høve til å klaga, kan vedtaket vanlegvis gjennomførast straks. De kan søkja om å få utsett iverksetjing til klagefristen er ute, eller til klagen er handsama. Vedtak om utsatt iverksetjing kan ikkje klagast på.

